Zoopark (rádiolokačný systém)

Zoopark (rus. Зоопарк-1) je ruský mobilný rádiolokačný prieskumný komplex, ktorý je určený na prieskum delostreleckých pozícií protivníka a riadenie paľby. Dokáže poskytovať súradnice nepriateľských delostreleckých batérií, mínometov a raketometov na základe extrapolácie z trajektórie letu granátov alebo rakiet vystrelených protivníkom. Následne koriguje vedenie paľby na tieto delostrelecké prostriedky nepriateľa.

Vznik a vývoj 

Vývojom systému, ktorý by nahradil radarový komplex ARK-1 1RL239 Rys, bol v máji 1981 poverený Výskumný ústav „Strela“ (v meste Tula). Technický návrh budúceho komplexu bol hotový v roku 1984 a projektová dokumentácia bola pripravená koncom roku 1986. Prvý prototyp komplexu 1L219 Zoopark-1 bol dokončený v roku 1988 a na predbežné testy bol odoslaný v októbri toho istého roku. Štátne skúšky systému prebiehali do 31. marca 1991 a ich výsledkom bolo stanovisko, že 1L219 Zoopark-1 prevyšuje výkonnostné charakteristiky komplexu ARK-1.

Dňa 18. apríla 1992 bol komplex 1L219 Zoopark-1 zavedený do ruských ozbrojených síl. Výrobou nového systému bol poverený Uralský priemyselný podnik Vector v Jekaterinburgu, ktorý v roku 1992 vyrobil prvé dva sériové kusy 1L219 Zoopark-1 a v nasledujúcich rokoch dodal zvyšok objednaných komplexov.

V rokoch 1999-2002 prebehla modernizácia 1L219, zameraná na výmenu zastaraných komponentov, ako aj ďalšie zlepšenie technických a prevádzkových charakteristík systému. Vojskové skúšky modernizovaného systému 1L219M Zoopark-1 začali približne v roku 2004. Nasledovali štátne skúšky komplexu, ktoré boli oficiálne ukončené 19. februára 2008.

V nasledujúcom období vývoj pokračoval a vyústil do vzniku systému 1L260 Zoopark-1M. Prvé komplexy 1L260 boli vyrobené v roku 2012 a o rok neskôr začali ich vojskové skúšky.

Konštrukcia

1L219 Zoopark-1 
Rádiolokačná stanica 1L219 je vybavená anténou s fázovým poľom, ktorá je umiestnená na podvozku MT-LBu. Dĺžka vozidla je 7860 mm a šírka 2850 mm. V pochodovej polohe má vozidlo výšku 3340 mm, pri rozvinutí antény do pracovnej polohy je výška 5340 mm. Prechod z pochodovej do pracovnej polohy trvá 5 minút. Stanica dokáže prehľadávať priestor nad terénom so šírkou azimutu 40 - 60o. Systém dokáže sledovať 3-4 ciele súčasne. Posádka komplexu pozostáva z 3 osôb. Hmotnosť komplexu je 16095 kg. 1L219 dosahuje pri jazde po ceste maximálnu rýchlosť 62 km/h a jeho dojazd je 500 km.

1L219M Zoopark-1 
Modifikácia komplexu 1L219, ktorého súčasťou sa stalo vozidlo technickej obsluhy 1I30 a záložný elektrický agregát ED30-T230P-1 RPM-1 s výkonom 30 kW. 1I30 je postavené na báze vozidla Ural-43203 a elektrocentrála ED30-T230P-1 RPM-1 je na podvozku 2-PN-2. Komplex 1L219M dokáže prehľadávať priestor nad terénom so šírkou azimutu 90o. Systém dokáže sledovať 12 cieľov súčasne. Rádiolokátor je schopný odhaliť súradnice mínometov kalibru 81-120 mm na vzdialenosť 22 km, súradnice poľných húfnic kalibru 105-155 mm na vzdialenosť 20 km, súradnice salvových raketometov kalibru 122-240 mm na vzdialenosť 35 km a taktických rakiet zem-zem na vzdialenosť 45 km.

1L260 Zoopark-1M 
Komplex 1L260 Zoopark-1M pozostáva z:
 radarovej stanice prieskumu pozícií rakiet a delostrelectva 1L261,
 vozidla technickej obsluhy 1I38,
 záložného elektrického agregátu ED60.

Radarový komplex 1L261 je umiestnený na univerzálnom pásovom podvozku GM-5955 vyrobenom v Mytiščinskom automobilovo-strojárenskom závode. Hmotnosť celého vozidla je 38100 kg. Rádiolokátor určuje súradnice palebných pozícií hlavňového delostrelectva s presnosťou 40 m, súradnice salvových raketometov s presnosťou 55 m a súradnice taktických rakiet zem-zem s presnosťou 95 m.

Bojové nasadenie

Rusko-ukrajinská vojna 
Systém Zoopark-1 bol nasadený na východe Ukrajiny už v úvode rusko-ukrajinského konfliktu. V marci 2016 ruský korešpondent informoval o dvoch komplexoch Zoopark-1, ktoré v Donecku v oblasti Girnyk korigovali útok na pozície ukrajinských ozbrojených síl. V auguste 2016 už aj ukrajinská rozviedka potvrdila, že na západnom okraji Horlivky nepriateľ zlepšuje systém obranných línií a okrem iných zbraňových systémov tam prevádzkuje aj dva komplexy Zoopark-1.

Dňa  24. februára 2022 spustilo Rusko na východe Ukrajiny masívnu vojenskú operáciu, pri ktorej boli spolu s delostreleckými jednotkami nasadené aj modernejšie komplexy 1L260 Zoopark-1M. Za prvých 16 mesiacov vojny stratilo Rusko minimálne 10 takýchto systémov.

Používatelia 
  Rusko

Referencie 

Vojenské radary